**УПИС 2025.**

**ОСНОВНЕ АКАДЕМСКЕ СТУДИЈЕ – ПРВИ УПИСНИ РОК**

На основу одлуке Сената Универзитета у Београду, расписан је Конкурс за упис на основне академске и интегрисане академске студије Универзитета у Београду за школску 2025/26. годину.

Опште одредбе Конкурса можете погледати на овом [линку](https://www.bg.ac.rs/wp-content/uploads/2025/07/OAS-IAS-konkurs-opste25.pdf) . **Молимо све кандидате да се упознају са општим одредбама Конкурса Универзитета у Београду.**

|  |
| --- |
| **СТУДИЈСКИ ПРОГРАМИ ЗА КОЈЕ СЕ КОНКУРС РАСПИСУЈЕ** |
| Oсновне академске студије:   * **Дефектологија (240 ЕСПБ)** * **Логопедија (240 ЕСПБ)** * **Специјална едукација и рехабилитација особа са тешкоћама у менталном развоју (240 ЕСПБ)** |

**БРОЈ СТУДЕНАТА**

|  |  |  |  |
| --- | --- | --- | --- |
| Студијски програм | | | |
| **Дефектологија (према модулима):** | Буџет | Самофинан- сирање | Укупно |
| * Моторичке сметње и поремећаји | 20 | 10 | 30 |
| * Превенција и третман поремећаја понашања | 20 | 20 | 40 |
| * Сметње и поремећаји вида | 20 | 10 | 30 |
| * Сметње и поремећаји слуха | 20 | 10 | 30 |
| * Сензомоторичке сметње и поремећаји | 20 | 10 | 30 |
| **Логопедија** | 40 | 10 | 50 |
| **Специјална едукација и рехабилитација особа са тешкоћама у менталном развоју** | 40 | 20 | 60 |

|  |
| --- |
| **УСЛОВИ КОНКУРСА** |
| За упис у прву годину основних академских студија студијских програма Факултета за специјалну едукaцију и рехабилитацију може да се пријави лице које има **средње образовање у четворогодишњем трајању.** |
| **ПРИЈАВА НА КОНКУРС**  На интернет страници Факултета за специјалну едукацију и рехабилитацију биће доступан образац за електронску претпријаву. **Претпријава кандидата ће трајати од 14. до 17. јула 2025. године.**  **Приликом пријаве на Конкурс, кандидати подносе одговарајућа документа, у периоду од 21. до 23. јула**, према распореду који ће бити објављен на сајту Факултета.  **На пријавном листу, кандидати наводе редослед жељених студијских програма, бројевима 1, 2 и 3.** Препоручује се кандидатима да конкуришу на сва три студијска програма, тј. да студијске програме рангирају као прву, другу или трећу жељу.  **Кандидат се у зависности од ранга на Коначним ранг листама, приликом уписа опредељује који ће студијски програм уписати.**  **Кандидати приликом пријаве на конкурс подносе на увид оригинална документа, а уз пријавни лист подносе фотокопије следећих докумената, које се не враћају кандидатима:**   * сведочанства за све разреде претходног средњошколског образовања; * диплому о положеном завршном односно матурском испиту; * доказ о уплати накнаде за полагање пријемног испита у износу од 7.000 динара;   + сврха уплате: Пријава на конкурс на основне академске студије   + прималац: Факултет за специјалну едукацију и рехабилитацију, Високог Стевана 2, Београд   + рачун примаоца: 840-1787666-66, модел: 97, позив на број: 87STUD202526KON   + напомена: кандидати страни држављани уплаћују износ од 130 € у динарској противвредности по средњем курсу НБС   [**пример уплатнице**](https://www.fasper.bg.ac.rs/upis-docs/oas/2025/UPLATNICA-OAS-2025.pdf) (.pdf)   * дипломе са републичког или међународног такмичења за кандидате који су као ученици трећег и четвртог разреда средње школе освојили једну од прве три награде из предмета који се полаже на пријемном испиту; * решење о признавању средњошколских исправа или потврда да је поступак започет (за кандидате који су стекли стране средњошколске исправе или завршили програм међунарoдне матуре);   Кандидати који се уписују кроз програм афирмативних мера достављају и додатну документацију предвиђену овим Конкурсом.  Кандидати - страни држављани приликом пријаве достављају и извод из матичне књиге рођених.  Кандидат својим потписом на пријавном листу потврђује да прихвата правила пријемног испита.  Такође, кандидат даје **[изјаву којом овлашћује Факултет и Универзитет](https://www.fasper.bg.ac.rs/upis-docs/oas/2025/1IZJAVA-Ovlascenje-za-pristup-IMKR-i-saglasnost-za-koriscenje-podataka.docx)** да могу извршити увид, прибављање и обраду личних података за потребе процеса конкурса за упис и ради студирања; да лични подаци могу да буду унети у електронску базу података, да се могу користити за потребе генерисања потребних статистичких података, достављања тражених података Министарству просвете, као и да неће бити доступни неовлашћеним лицима.  Кандидати који су средњу школу завршили пре школске 2024/2025. године приликом пријаве достављају и потписану изјаву да нису били уписани на прву годину у буџетском статусу на степену студија за који конкуришу, као и изјаву да први пут уписују степен студија на који конкуришу и високошколску установу на коју конкуришу. Обрасце изјаве кандидати преузимају у Служби за студентска питања и организацију наставе на Факултету.  Листе пријављених кандидата биће објављене на сајту Факултета најкасније 24. јула до 12 часова. |
| **ПРИЈЕМНИ ИСПИТ** |
| Кандидати који конкуришу за упис у прву годину основних академских студија полажу пријемни испит којим се тестира знање из биологије, психологије и социологије.  **Пријемни испит ће се одржати 25. јула са почетком у 10 часова. Кандидати су у обавези да на месту полагања пријемног испита буду у 9:30 часова.**  **Пријемни испит траје 2 сата.**  **Распоред кандидата по салама биће објављен на сајту Факултета најкасније дан пре полагања.**  **На пријемном испиту кандидат може остварити максимално 60 бодова, и то 20 бодова из биологије, 20 из психологије и 20 из социологије.**  Кандидатима који су у трећем или четвртом разреду средње школе освојили једну од прве три награде на републичком или међународном такмичењу из календара такмичења Министарства просвете, науке и технолошког развоја из предмета који се полаже на пријемном испиту може се признати максималан број бодова из тог предмета.  Кандидат на пријемни испит, односно испит за проверу склоности и способности доноси документ за идентификацију – важећу личну карту или пасош. Пре поделе питања, дежурно лице утврђује идентитет кандидата. Кандидат чији идентитет није утврђен не може полагати пријемни испит. |
| **РАНГИРАЊЕ КАНДИДАТА** |
| Редослед кандидата за упис у прву годину утврђује се на основу општег успеха постигнутог у средњем образовању и резултата постигнутих на пријемном испиту .  Кандидат за упис на студијски програм може остварити највише 100 бодова и то по основу општег успеха у средњој школи и по основу резултата постигнутог на пријемном испиту.  Под општим успехом у средњој школи подразумева се збир просечних оцена у сваком разреду средње школе помножен са два. По овом основу кандидат може стећи најмање 16, а највише 40 бодова. Општи успех у средњој школи рачуна се заокруживањем на две децимале.  На пријемном испиту кандидат може стећи од 0 до 60 бодова.  Кандидати који конкуришу за упис на основне академске студије, полажу јединствен пријемни испит и имаjу право конкурисања на сва три студијска програма.  Рангирање кандидата врши се посебно за сваки студијски програм.  Прелиминарне ранг-листе биће објављене на сајту Факултета најкасније 26. јула до 12 часова.  Кандидати имају могућност подношења приговора Комисији за упис на број поена на прелиминарној ранг-листи у року од 36 сати од тренутка објављивања. Приговори се подносе путем адресе [pdnastava@fasper.bg.ac.rs](mailto:pdnastava@fasper.bg.ac.rs) до 28. јула до 10 часова. Решења у вези са поднетим приговорима Комисија доставља истог дана до 13 часова. Кандидати могу поднети жалбу декану Факултета на решења Комисије у року од 24 сата (до 29. јула до 13 часова). Ове жалбе се достављају путем адресе [dekan@fasper.bg.ac.rs](mailto:dekan@fasper.bg.ac.rs)  Коначну одлуку у вези са поднетим жалбама декан доноси 29. јула до 16 часова, након чега се објављују и коначне ранг-листе.  Кандидат је остварио право на упис на студијски програм уколико се на коначној ранг-листи налази до броја који је конкурсом предвиђен за упис. Упис кандидата на студијске програме односно модуле врши се прозивањем према редоследу на коначним ранг-листама.  **Прозивка ће се обавити 30. јула у 10 часова по распореду који ће бити накнадно објављен.**  **Присуство на прозивању је обавезно. Уколико кандидат није присутан у тренутку прозивања, сматраће се да је одустао и биће уписан следећи кандидат са коначне ранг листе**. |

**УПИС СТУДЕНАТА**

Кандидат је остварио право на упис на студијски програм уколико се на коначној ранг листи налази до броја који је конкурсом предвиђен за упис и ако је остварио најмање 30 бодова.

Кандидат се може уписати на студијски програм у статусу студента који се финансира из буџета Републике (буџетски студент) уколико се налази на коначној ранг листи до броја одобреног за упис кандидата на терет буџета и ако освоји најмање 51 бод.

Кандидат може бити уписан у прву годину студијског програма у статусу студента који се финансира из буџета Републике (буџетски студент) само једанпут на истом степену студија.

Кандидат се може уписати на студијски програм у статусу студента који се сам финансира (самофинансирајући студент) уколико се налази на коначној ранг листи до броја утврђеног за упис самофинансирајућих студената и ако освоји најмање 30 бодова.

**ВИСИНА ШКОЛАРИНЕ**

Висина школарине за држављане Републике Србије: 93.000,00 динара.

Висина школарине за стране држављане: 1.920,00 евра

**УПИС ДРЖАВЉАНА СРБИЈЕ КОЈИ ИМАЈУ СТРАНЕ СРЕДЊОШКОЛСКЕ ИСПРАВЕ**

Држављанин Републике Србије који је стекао страну средњошколску исправу, односно, који је завршио средњу школу у иностранству (или неки од разреда средње школе у иностранству) или је завршио програм међународне (ИБ) матуре се уписује под једнаким условима као и други кандидати, ако му се [призна стечена страна средњошколска исправа](http://azk.gov.rs/?page_id=75148#1578127247927-89741f71-5e61).

Држављани Републике Србије који су стекли стране средњошколске исправе или су завршили програм међународне матуре и који немају решење о признавању стране средњошколске исправе могу се пријавити са потврдом да су започели поступак признавања.

Посебно, држављани Републике Србије који су у шк. 2024/2025. години стекли стране средњошколске исправе или су завршили програм међународне матуре могу да конкуришу у другом уписном року за посебна буџетска места одређена Одлуком Владе за држављане Републике Србије који су стекли страну средњошколску исправу, односно завршили средњу школу у иностранству. Ови кандидати такође, морају да имају решење о признавању стране школске исправе о завршенoј средњој школи или потврду о томе да је започет поступак.

**УПИС ПРИПАДНИКА СРПСКЕ НАЦИОНАЛНЕ МАЊИНЕ ИЗ СУСЕДНИХ ЗЕМАЉА**

Припадници српске националне мањине из суседних земаља школују се у Републици Србији под истим условима као и држављани Републике Србије, укључујући право на буџетско финансирање. Приликом пријављивања на конкурс потребно је да кандидати предају и решење Министарства о [признавању страних средњошколских исправа](http://azk.gov.rs/?page_id=75148#1578127247927-89741f71-5e61) или потврду о томе да је започет поступак.

Јавна исправа о завршеној средњој школи стечена у Републици Српској не подлеже поступку признавања, сем уколико се не ради о завршеном програму међународне (ИБ) матуре или некој другој страној средњој школи коју су завршили у иностранству или у Републици Српској.

Ови кандидати приликом пријаве на конкурс, поред прописане документације достављају и **[изјаву](https://www.fasper.bg.ac.rs/upis-docs/oas/2025/2OAS-IAS-srpska-nac-manjina25.docx)** у писаној форми да су припадници српске националне мањине. Образац изјаве кандидати ће моћи да преузму у просторијама Службе за организацију наставе и студентска питања на Факултету.

Износ накнаде за полагање пријемног испита за ове кандидате исти је као и за држављане Републике Србије.

Суседне земље су: Република Мађарска, Република Румунија, Народна Република Бугарска, Република Северна Македонија, Република Албанија, Босна и Херцеговина, Република Словенија, Република Хрватска и Црна Гора.

**УПИС СТРАНИХ СТУДЕНАТА**

Страни држављанин може да се упише на студијски програм под истим условима као и домаћи држављанин. Страни држављанин плаћа школарину.

Кандидат - страни држављанин, приликом пријављивања на конкурс, поред осталих докумената подноси и решење о признавању стране школске исправе о завршенoј средњој школи или потврду о томе да је започет поступак, уколико је средња школа завршена у иностранству.

Приликом уписа, кандидат страни држављанин је дужан да факултету поднесе доказе:

- да је здравствено осигуран за школску годину коју уписује

- да влада српским језиком или језиком на коме се студијски програм изводи.

**УПИС ОСОБА СА ИНВАЛИДИТЕТОМ**

Особе са инвалидитетом могу полагати пријемни испит на начин прилагођен њиховим могућностима. Особа са инвалидитетом је у обавези да писaним путем образложи на који начин је потребно прилагодити полагање пријемног испита и то образложење достави приликом пријаве на конкурс за упис на студијски програм.

Особе са инвалидитетом, за додатне информације и консултације, могу се обратити Универзитетском центру за студенте са хендикепом на телефон 065 3031 261 или електронском поштом ucsh@rect.bg.ac.rs. [Универзитетски центар за студенте са хендикепом](http://ucsh.rect.bg.ac.rs/) налази се у просторијама Дома културе Студентски град у улици Булевар Зорана Ђинђића 123б.

Упис у прву школску годину основних студија, као и упис у наредне школске године основних студија на Универзитету у Београду и факултетима у његовом саставу особа са инвалидитетом регулисан је [Правилником о начину утврђивања статуса кандидата и студента са инвалидитетом.](https://bg.ac.rs/files/sr/univerzitet/univ-propisi/Pravilnik_nacin_utvrdjivanja_statusa_kandidata_i_studenta_sa_invaliditetom.pdf)

Особа која жели да се упише кроз Програм афирмативних мера за упис лица са инвалидитетом приликом конкурисања за упис на жељени студијски програм подноси, поред обавезне конкурсне документације, и мишљење којим се утврђује статус кандидата/студента за упис применом афирмативне мере за особе са инвалидитетом.

Рок за покретање поступка утврђивања права на упис у прву школску годину основних студија на Универзитету применом афирмативне мере је **15. јул 2025. године.**

Поступак се покреће подношењем захтева за утврђивање статуса кандидата и студента са инвалидитетом Универзитетскoм центру за студенте са хендикепом, на прописаном обрасцу.

**УПИС ПРИПАДНИКА РОМСКЕ НАЦИОНАЛНЕ МАЊИНЕ**

Кандидати, припадници ромске националне мањине могу конкурисати за упис на студијске програме Универзитета у Београду и кроз Програм афирмативних мера уписа који спроводи Министарство просвете. Овај програм подразумева подршку кандидатима приликом уписа на студијски програм, као и током студија.

Ови кандидати прилажу факултету, поред прописане документације и [**Изјаву да су припадници ромске националне мањине**](https://www.fasper.bg.ac.rs/upis-docs/oas/2025/3OAS-IAS-Izjava-romska-nacionalna-manjina.docx) и [**Препоруку Националног савета ромске националне мањине.**](https://www.fasper.bg.ac.rs/upis-docs/oas/2025/4Nac.-savet-za-rome-model-preporuke-1.docx)

**ДОКУМЕНТА ПОТРЕБНА ЗА УПИС**

**Након објављивања коначних ранг листа и обављене прозивке, кандидати који стекну право на упис подносе:**

* оверене фотокопије докумената и оригинална документа на увид;
* извод из матичне књиге рођених ;
* попуњен образац [**ШВ-20**](https://www.fasper.bg.ac.rs/upis-docs/oas/2025/SV-20-2025.pdf) (линк) (образац у папирној форми се предаје на факултету, а након уписа попуњава се и електронски);
* индекс: купује се у књижари и попуњава се искључиво ћирилицом, а потребно је уписати име и презиме, име родитеља, датум рођења, место, општину и државу рођења као и држављанство, школска година уписа (2025/26), врста студија (основне академске студије), и степен студија (први). Залепити фотографију у индекс (преко фотографије се не лепи заштитна фолија), написати ЈМБГ и потписати се;
* две фотографије формата 4,5х3,5 cm;
* доказ о уплати накнаде за трошкове уписа студијског програма у износу од 4.000,00 динара за држављане Републике Србије и 80 € за кандидате стране држављане, на текући рачун Факултета за специјалну едукацију и рехабилитацију 840-1787666-66 (плаћају сви кандидати, без позива на број);
* доказ о уплати накнаде за Центар за развој каријере у износу од 300,00 динара на текући рачун Факултета за специјалну едукацију и рехабилитацију 840-1787666-66 (плаћају сви кандидати);
* доказ о уплати прве рате школарине за самофинансирајуће студенте: висина школарине за држављане Републике Србије износи 93.000,00 динара. Висина школарине за кандидате стране држављане износи 1.920,00 € Школарину је могуће уплатити у 4 једнаке рате (I рата 23.250,00 динара за држављане Републике Србије и 480 € за кандидате стране држављане, оригинал уплатнице доставити приликом уписа) уплату извршити на текући рачун Факултета за специјалну едукацију и рехабилитацију 840-1787666-66, без позива на број;
* решење о нострификацији средњошколских докумената (кандидати који су средњу школу завршили у иностранству).

**Упис ће се обавити 30. и 31. јула и 1. августа према распореду који ће бити објављен на сајту Факултета.**

**Ако кандидат који је остварио право на упис не изврши упис у року утврђеном у конкурсу, уместо њега ће се уписати следећи кандидат према утврђеном редоследу.**

**Уколико након обављеног уписа преостане слободних места, биће омогућено пријављивање кандидата који су пријемни испит полагали на другим факултетима Универзитета у Београду. Кандидати достављају потврду о броју поена на пријемном испиту са факултета на коме је пријемни испит полаган. Додатне информације у вези са овим начином конкурисања биће накнадно објављене.**